અમિતાભ જે ફિલ્મમાં હોય તે ફિલ્મના સંગીતકાર અને દિગ્દર્શક હવે એવો આગ્રહ રાખે છે કે એક ગીત તો અમીત સર પાસે ગવડાવવું જ. જોકે તેમણે ગાયેલાં ગીતોને પ્રતિસાદ પણ ભવ્ય મળે છે. ‘તીન’ ફિલ્મમાં એક કરુણ ગીત ‘ક્યોં રે…વો’માં અમિતાભે કંઠ આપ્યો છે. અમીતજી કહે છે કે, “ફિલ્મમાં મારું પાત્ર જ્હોન બિશ્વાસનું છે. જે એંગ્લો ઈન્ડિન છે. મધ્યમવર્ગનો થાકેલો નિવૃત્ત ઓફિસર છે. દીકરો વિદેશમાં રહે છે. કમજોર છે અને એકલો રહે છે. સામાન્ય રીતે લોકો જે દિનચર્યામાં કામ કરતાં હોય છે તેવું તેને કામ રહે છે અને જિંદગી આગળ વધતી જાય છે. ફિલ્મમાં ગીત રાખવાનો વિચાર ન હતો, કારણ કે જે રીતે પાત્રનું આલેખન છે એ ગીત ગાય તો અજીબ લાગે પણ પૌત્રી પ્રત્યેની અંદરની ભાવના ગીતમાં વ્યક્ત કરવામાં આવી છે. જેવું પાત્ર છે, એવું જ ગીત રજૂ કરવામાં આવ્યું છે.”